1943-44. a alguses formeeriti Eesti välipolitseinikest, mobiliseerinutest  ja teistest üksustest ülejäänud meestest seitse politseipataljoni. Osa neist meestest jäi saksa armee taganemisel Eestisse või formeeriti siin ümber, teine osa jõudis aga Saksamaale ja anti seal üle 20. Eesti Diviisile. Sõjategevuses räsitud 20. Eesti Diviis vajas pärast rindetegevusest väljatõmbamist samuti ümberformeerimist ja täiendamist. Ka Lembit oli politseipataljoni koosseisus jõudnud 25. septembriks 1944 Ülem-Sileesiasse, Neuhammeri õppelaagrisse. Tagasi Eestisse repatrieerus ta 1946. aastal. Teda  ei arreteeritud kohe, aastad 1951-56 veetis mees aga erinevates N Liidu vangilaagrites. Tema karistuseks oli VNFSV KrK §58-1a alusel 25+5 aastat.